กสิกรผนึกพันธมิตรให้กู้ประหยัดพลังงาน
กสิกรไทยจับมือ 3 พันธมิตรให้กู้รับประกันประหยัดพลังงาน ตั้งเป้า 3,000 ล้าน
29 ต.ค. 2565

กสิกรไทยจับมือ 3 พันธมิตรให้กู้รับประกันประหยัดพลังงาน ตั้งเป้า 3,000 ล้าน
นายพจนารถ แสงพฤกษ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารร่วมกับ 3 บริษัทผู้มีความเชี่ยวชาญการจัดการโครงการโรงไฟฟ้าพลังงานแสงอาทิตย์ที่มีชื่อเสียงระดับโลก คือ บริษัท โซลเวนเทีย โซลาร์ บริษัท อิงลี่ กรีน เอ็นเนอร์ยี่ (สิงคโปร์)  บริษัท หัวเว่ย เทคโนโลยี (ประเทศไทย)  ร่วมกันพัฒนาเป็นโมเดลการให้สินเชื่อแบบใหม่ในรูปของโปรแกรมสินเชื่อรับประกันการประหยัดพลังงานกสิกรไทย 
สำหรับโครงการติดตั้งระบบผลิตไฟฟ้าด้วยพลังงานแสงอาทิตย์บนหลังคา (Solar Rooftop) ให้วงเงินสินเชื่อสูงสุด 100% ของเงินลงทุนทั้งหมดของโครงการในรูปของสินเชื่อเงินกู้ระยะยาว ระยะเวลาผ่อนชำระสูงสุด 12 ปี เพื่อสนับสนุนให้ผู้ประกอบการติดตั้งแผงเซลล์พลังงานแสงอาทิตย์บนหลังคาโรงงานหรืออาคารสำนักงานรวมถึงให้คำปรึกษาและการติดตั้ง และสนับสนุนนโยบายสนับสนุนส่งเสริมการผลิตไฟฟ้าจากพลังงานทดแทนด้วยระบบโรงไฟฟ้าพลังงานแสงอาทิตย์
นายพจนารถ กล่าวว่า โปรแกรมสินเชื่อนี้จะมีผู้เชี่ยวชาญระดับโลกให้คำปรึกษาและบริหารจัดการด้านพลังงานอย่างครบวงจร เพื่อรับประกันผลการผลิตไฟฟ้าและผลตอบแทนที่ได้จากการลงทุน ทั้งนี้ บริษัท โซลเวนเทีย โซลาร์ มีการรับประกันพลังงานที่ผลิตได้ในแต่ละปีตามอัตราส่วนที่มีการตกลงไว้ ทำให้ผู้ประกอบการมั่นใจในโครงการ โดยธนาคารตั้งเป้าปล่อยสินเชื่อรับประกันการประหยัดพลังงานกสิกรไทยในโครงการดังกล่าวประมาณ 3,000 ล้านบาท
นายเจสัส วาซเกว เกอร์เรโร กรรมการผู้จัดการ บริษัท โซลเวนเทีย โซลาร์  กล่าวว่า บริษัทจะให้บริการคำปรึกษาและข้อมูลแก่ผู้ประกอบการที่เข้าร่วมโครงการการจัดการพลังงาน ทั้งออกแบบและติดตั้งระบบผลิตไฟฟ้าจากเซลล์แสงอาทิตย์ ซึ่งจะใช้อุปกรณ์อินเวอร์เตอร์ของบริษัทหัวเว่ย  และแผงเซลล์แสงอาทิตย์ของบริษัท อิงลี่ กรีนฯ ให้เป็นไปตามมาตรฐานสากล 
สำหรับการรับประกันผลผลิตไฟฟ้า ทางบริษัทมีการรับประกันพลังงานที่ผลิตได้ในแต่ละปี ตามอัตราส่วนที่มีการตกลงไว้ในสัญญาระหว่างผู้ประกอบการและ EPC (Engineering Procurement and Construction) หากผลผลิตที่ได้ไม่ถึงตามกำหนด  บริษัทจะจ่ายค่าชดเชยส่วนต่างให้ตามอัตราที่ผู้ประกอบการตกลงขายไฟให้กับการไฟฟ้า เพื่อเป็นการการันตีอัตราการคืนทุนให้มั่นใจว่าการลงทุนทำธุรกิจจะให้ผลตอบแทนที่ยั่งยืน